钦定古今图书集成/理学汇编/经籍典/第076卷 > 宋周子通书 > 《精蕴》
## 钦定古今图书集成/理学汇编/经籍典/第076卷 > 宋周子通书 > 《精蕴》

“圣人之精，画卦以示”；圣人之蕴，因卦以发。卦不画，圣
人之精不可得而见；微卦，圣人之蕴殆不可悉得而
闻。

精者，精微之意。画前之《易》，至约之理也。伏羲画卦，专以明此而已。蕴，谓凡卦中之所有，如吉凶消长之理，进退存亡之道，至广之业也。有卦则因以形矣。

《易》何止“五经”之源，其天地鬼神之奥乎？

阴阳有自然之变，卦画有自然之体，此《易》之为书，所以为文字之祖，义理之宗也。然不止此，盖凡管于阴阳者，虽天地之大，鬼神之幽，其理莫不具于卦画之中焉。此圣人之精蕴，所以必于此而寄之也。